המפלגה הקומוניסטית הישראלית (מק"י) והחזית הדמוקרטית לשלום ולשוויון (חד"ש) פתחו הבוקר (חמישי) במבצע ארצי לגיוס ציוד רפואי, מזון וכספים כדי לטפל באלפי הפצועים הפלסטינים ברצועת עזה בעקבות הדיכוי הברוטלי של חיילי צה"ל.
גורמים הומניטריים ברצוע זיהו שלושה תחומים שחיוני להתערב בהם כדי להבטיח מענה לצרכים הדחופים הנובעים מההפגנות המתמשכות בעזה: מתן טיפול רפואי מיידי מציל־חיים; מעקב, אימות ותיעוד של הפרות אפשריות בתחום ההגנה; והרחבת מתן התמיכה בתחום בריאות הנפש ותמיכה פסיכולוגית לבני אדם שנפצעו או נפגעו בדרכים אחרות מהאירועים.
על פי האו"ם "המענה בתחום הבריאות מצוי בראש סדר העדיפויות, נוכח הגידול העצום במספר הנפגעים והתנאים הירודים של מערכת הבריאות בעזה". בשבוע שעבר מסר משרד הבריאות בעזה כי 27% מהתרופות ויותר מ־40% מהפריטים הרפואיים החד־פעמיים הדרושים לטיפול בנפגעי טראומה אינם זמינים בעזה.
בית חולים אחד לפחות ציין כי צרך ביום שלישי בלבד את כמות התרופות והאספקה הנצרכת בו בחודש ממוצע. בניסיון לטפל בפערים הדחופים ביותר שלחו במהלך הימים האחרונים ארגונים שותפים לכוח המשימה לענייני בריאות מגוון תרופות, פריטים רפואיים חד־פעמיים, ערכות עזרה ראשונה, מערכות קיבוע חיצוניות, מכשירי סיוע, ערכות לטיפול בפציעות מכלי נשק וערכות חבישה לבתי החולים בעזה ולמגישי מענה רפואי ראשוני. בנוסף על כך, ארגוני "רופאים ללא גבולות" ומתנדבים מבריטניה הציבו מספר צוותים כירורגיים בבתי החולים שיפא, אל־אקצא ואל־עודה.
מאז תחילת ההפגנות ב־30 במארס תיעד ארגון הבריאות העולמי מתקפות על מתקני בריאות ואנשי סגל רפואי. איש סגל רפואי אחד נהרג ו־229 נפצעו בעת שהגישו טיפול רפואי לפצועים במהלך ההפגנות ההמוניות. בנוסף ניזוקו 32 אמבולנסים.
יצוין שפעילי ברית הנוער הקומוניסטי הישראלי (בנק"י) ערכו השבוע מסע בין ערי וכפרי הגליל ונשאו את "משואת עזה". על פי הדיווח שפורסם בעיתון "אל אתיחאד", הנערים והנערות הלכו כ-40 ק"מ וקראו לסולידריות עם מאבקם של הצעירים הפלסטינים נגד המצור ברצועת עזה ובמחאת על הטבח שנעשה במפגינים ליד הגדר – מאז ה-30 במארס.
ח"כ עאידה תומא–סלימאן (חד"ש – הרשימה המשותפת) התייחסה למסע ואמרה "חבריי וחברותיי בברית הנוער הקומוניסטי, תודה ענקית על היוזמה 'משואת עזה' אותה נשאתם לצד דגל פלסטין, והלכתם 40 ק"מ ביישובי הגליל. משואתכם האירה את החושך שסובב אותנו. גאה בכם ובכן, ביצירתיותכם, בעקשנות שלכם אל מול ניסיונות המשטרה להכשיל את מחאתכם נגד הכיבוש ולמען הצדק והחירות".
17 במאי 2018 ב-כיבוש ושלום.